**Vertinimas**

### Pradinis ugdymas Technologijos 1-2 klasės

**24.6.3. Vertinimas**

24.6.3.1. Lentelėje pateikiamas kiekvienos veiklos srities trijų lygių mokinių pasiekimų aprašas. Pasiekimų lygių požymiai padės mokytojui įvertinti mokinių pasiekimus ir daromą pažangą. Pasiekimų aprašas padės mokytojui spręsti, kiek vaikas jau yra pasiekęs ir ko jis dar turėtų siekti. Tėvai turi gauti išsamų mokinio pasiekimų aprašymą pagal technologijų bendrojoje programoje pateiktus mokinių pasiekimus. Pateikti mokinių pasiekimai padės tėvams patiems įvertinti savo vaiko gebėjimus.

**24.6.3.2. Mokinių pasiekimų lygių požymiai. 1–2 klasės**

|  |  |  |  |
| --- | --- | --- | --- |
| **Lygiai** /  **Veiklos sritys** | **Patenkinamas** | **Pagrindinis** | **Aukštesnysis** |
| **Žinios ir supratimas** | Tik mokytojui padedant, apibūdina sąvokas, idėjas, gaminių pristatymus, iš kokių medžiagų gaminami buitiniai gaminiai, paaiškina, kas yra informacija, kaip informaciją kaupti, pateikti kitiems. Savais žodžiais apibūdina, kas yra gaminių projektavimas. Sunkiai sekasi nusakyti, kokius darbus reikia atlikti gaminiui pagaminti. | Paaiškina sąvokas: *idėja, pristatymas*; kuo panašūs pateikti pavyzdžiai, kaip gamins pasirinktus gaminius, kas yra informacija, kaip galima informaciją kaupti ir atrinkti, savais žodžiais apibūdina, kaip informacija pateikiama kitiems, iš kokių medžiagų gaminami buitiniai gaminiai, nusako, kokius darbus atliks gamindamas gaminį. | Paaiškina sąvokas: *idėja, gaminių pristatymas*; kas yra informacija, kaip informaciją kaupti, atrinkti, pateikti kitiems. Savais žodžiais apibūdina, kas yra projektavimas, pateikia pavyzdžių iš savo aplinkos, kokiomis savybėmis pasižymi buitiniai gaminiai; kuo naudingas gaminamas gaminys; nusako, kokius darbus atliks gamindamas numatytą gaminį. |
| **Projektavimas** | Tik mokytojui padedant, nurodytoje aplinkoje stebi objektus, procesus, tačiau sunkiai nustato, kuo jie panašūs. Sunkiai sekasi nupiešti gaminį, kurį gamins, arba jo detales; pristatyti idėjos įgyvendinimo būdą. | Stebi aplinką, procesus joje, atpažįsta panašius objektus, mokytojui padedant, pateikia idėjų, kokį gaminį gamins ir pristatys. | Savarankiškai stebi mokytojo nurodytoje aplinkoje objektus, procesus, nustato, kuo jie panašūs ir kuo skiriasi, kokį objektą norėtų gaminti, nusako, kaip tai padarys, piešia tai, ką gamins, pristato savo idėją. |
| **Informacija** | Tik mokytojui padedant, randa informaciją informacijos šaltiniuose, ją fiksuoja, aptaria ir panaudoja kurdamas gaminius, perteikia informaciją apie kuriamus gaminius. | Randa informaciją nurodytuose informacijos šaltiniuose, ją fiksuoja ir panaudoja kurdamas ir pristatydamas gaminius. | Randa informaciją nurodytuose informacijos šaltiniuose ir pateikia papildomai panašių pavyzdžių. Informaciją fiksuoja, aptaria ir panaudoja kurdamas gaminius. Perteikia informaciją apie kuriamus gaminius. |
| **Medžiagos** | Mokytojui padedant, pateikia medžiagų, kurios taikomos buitinėje aplinkoje, pavyzdžių, nurodo medžiagų savybes ir kaip jomis pasinaudoti kuriant gaminius; paaiškina, kaip naudojamos medžiagos veikia aplinką. Sunkiai sekasi pateikti pavyzdžių, kaip taupiai naudoti medžiagas. | Pateikia medžiagų, kurios taikomos buitinėje aplinkoje, pavyzdžių, nurodo, kaip jos naudojamos, mokytojui padedant, nusako jų savybes ir kaip jomis pasinaudoti, paaiškina, kaip taupiai naudoti medžiagas. | Pateikia medžiagų, kurios taikomos buitinėje aplinkoje, pavyzdžių, nurodo, kaip jos naudojamos, nusako jų savybes ir kaip jomis pasinaudoti kuriant gaminius, pateikia pavyzdžių, kaip taupiai naudoti medžiagas, paaiškina, kaip naudojamos medžiagos veikia aplinką. |
| **Technologiniai procesai ir jų rezultatai** | Mokytojui padedant, numato kuriamo gaminio gamybos etapus, tačiau sunkiai sekasi numatyti darbo operacijas; atrenka darbo priemones, medžiagas. Organizuoja darbo vietą, tačiau sunkiai sekasi saugiai, nuosekliai gaminti numatytus gaminius. Mokytojui padedant, nurodo, kuo skiriasi pirminė idėja nuo pagaminto gaminio ir kuo jis naudingas. | Mokytojui padedant, numato kuriamo gaminio darbų seką, operacijas, atrenka darbo priemones, medžiagas, organizuoja darbo vietą, saugiai, nuosekliai gamina kuriamus gaminius, nurodo, kuo skiriasi pirminė idėja nuo pagaminto gaminio ir kodėl. | Numato kuriamo gaminio gamybos etapus, darbo operacijas, atrenka darbo priemones, medžiagas, organizuoja darbo vietą, saugiai, nuosekliai gamina kuriamus gaminius; nurodo, kuo skiriasi pirminė idėja nuo pagaminto gaminio ir kuo jis naudingas. |